УсакIуэм и щIыхьыр ягъэлъапIэу
Пшыхьхэр

Налшык дэт Музыкэ театрым иджыблагъэ щагъэлъэпIащ балъкъэр литературэм и лъабжьэр зыгъэтIылъа усакIуэ Мечиев Кязим къызэралъхурэ илъэси 160-э зэрырикъур Балъкъэр лъэпкъым къыхэкIа лIы ахъырзэманым и пшыхьым кърихьэлIат ди къэралым ис лъэпкъ куэдым я лIыкIуэхэр, и творчествэр фIыуэ зылъагъухэр.

КъБР-м щэнхабзэмкIэ и министрым и къалэнхэр зыгъэзащIэ Къумахуэ Мухьэдин зэIущIэр къыщызэIуихым жиIащ Iэужь ин зиIэ усакIуэр и тхыгъэхэмкIэ гъащIэм и лъапIэныгъэ нэхъыщхьэхэм къащхьэщыжу, ахэр игъэпажэу зэрыщытар.
- Кязим и гъащIэри, и гуащIэри зэрыщыту и адэжь хэкумрэ къызыхэкIа лъэпкъымрэ ятеухуауэ щытащ. Абы и зэфIэкI лъагэхэм и цIэри, и IуэхуфIхэри жыжьэ ягъэIуащ. Ар а гъуэгум зыщыIущIа лъэпощхьэпохэмрэ къызэринэкIа гугъуехьхэм я куэдагъымрэ зыщIэр езы тхакIуэм и закъуэщ. 1944 гъэм хэкум ирагъэкIахэм яхэту адэжь щIыналъэр ибгынэн хуей хъуами, абы и лъэпкъэгъухэм ягу имыгъэкIуэду, гугъэ яриту яхэтын хузэфIэкIащ, - дыщIигъужащ Къумахуэм и псалъэхэм.
Зым и дежкIи щэхукъым Мечиевым и IэдакъэщIэкIхэр бзэ куэдкIэ зэрадзэкIауэ зэрыщытар. Абы и усэхэр бзиблкIэ щагъэIуащ пшыхьым.
«Казан утлары» журналым и редактор нэхъыщхьэ Галиуллин Рустам къызэхуэсахэр зэрыщигъэгъуэзамкIэ, усакIуэм и тхылъхэм ноби щIэупщIэ яIэщ, щIэрыщIэу къыдагъэкIыж.
- Мечиевым и махуэр зыгъэлъапIэр Къэбэрдей-Балъкъэрым исхэм я закъуэкъым, ар псоми ди зэхуэдэ гуфIэгъуэщ, дэри а усакIуэр фIыуэ долъагъу, пщIэ лей худощI. Ди щIыналъэм къыщыдэкI газетхэмрэ журналхэмрэ Мечиевым и тхыгъэхэр иджыблагъэ къытеддзащ. УзыщыгуфIыкIын Iуэхущ махуэ зыбжанэ ипэкIэ Мечиевым и тхылъ тэтэрыбзэкIэ дунейм къызэрытехьар, - жиIэри, Мечиевым и усэ къеджащ Галиуллиныр.
БашкирыбзэкIэ зэдзэкIауэ а тхакIуэм и усэ пшыхьым щигъэIуащ Башкортостаным и ТхакIуэхэм я зэгухьэныгъэм и тхьэмадэ Алибаев Зэкий.
Абы жиIащ Къэбэрдей-Балъкъэрымрэ Башкортостанымрэ цIыху инхэм зэрызэпащIэр, а зэныбжьэгъугъэр егъэфIэкIуэным пащэн хуейуэ къызэрилъытэр.
Филологие щIэныгъэхэм я доктор, Дыгъыстэн къэрал университетым и профессор Ахмедовэ Разият къыщыпсалъэм къыхигъэщащ лъэпкъым и усакIуэхэм къалэн ин я пщэ дэлъу къызэралъхур, абыхэм лъэпкъым и бэуэкIэр зыхащIэу ар лIэщIыгъуэхэм пхыIукIын макъкIэ къаIуэтэн, дунейм дэгуэшэфын зэрыхуейр. Мечиевым и творчествэмкIэ цIыхухэр гуапагъэм, гумащIагъым иригъэхъуапсэу, гущIэм абы и жылэ щыхисэу псэуауэ къызэрилъытэри жиIащ.
- Си адэшхуэм и творческэ Iэужьым пщIэ хуащIрэ ягъэлъапIэу куэд щIауэ къокIуэкI. Хабзэ дахэ хъуауэ, Къэбэрдей-Балъкъэрым ис лъэпкъхэмрэ усакIуэм и творчествэр фIыуэ зылъагъухэмрэ абы и махуэр Iэтауэ ягъэлъапIэ. Щхьэхуэу къыхэзгъэщыну сыхуейт ар и хэку къашэжу щыщIалъхьэжауэ щыта 1999 гъэр. ФIыщIэ ин фхузощI абы пщIэ хуэзыщIу пшыхьым къекIуэлIахэми, и творчествэр фIыуэ зылъагъуу зыгъэлъапIэ псоми, - къызэхуэсахэм захуигъазэри жиIащ Кязим и къуэрылъху Тэукъуэ.
Къэбэрдей-Балъкъэрым и артист пажэхэм пшыхьым щагъэлъэгъуащ усакIуэм и гъащIэм щыщ теплъэгъуэхэр. Бзэ зыбжанэкIэ и усэхэм къеджащ, абы и псалъэхэр я лъабжьэу яуса уэрэдхэр щагъэIуащ.
Музыкэ театрым и пэIущIэ пэшым къыщызэIуаха гъэлъэгъуэныгъэм Кязим щыпсэум траха сурэт закъуэтIакъуэхэр, сурэтыщIхэм я IэдакъэщIэкIхэр, апхуэдэуи Мечиевым и творчествэм зыщызыгъэгъуэза ныбжьыщIэхэм ящIа сурэт гъэщIэгъуэнхэм уащрихьэлIэнут.
Мечиев Кязим теухуа дауэдапщэхэр мазэ хъуауэ ди республикэм щокIуэкI.
Сурэтхэр Къарей Элинэ трихащ.
Щомахуэ Залинэ.
